Mängude viimasel päeval toimusid suusahüppevõistlused ja peeti otsustavad kohtumised jäähokis. Nagu teades, et suusahüppemäelt võidetakse kuldmedal, olid sakslased oma delegatsiooni lipukandjaks valinud Helmut Recknageli. Mees oli juba kaks korda võitnud Kesk-Euroopa nelja hüppemäe turnee, seepärast polnud tema olümpiavõit eriline üllatus. Suusahüpped polnud enam vaid Põhjamaade ala.  23-aastane sakslane töötas kuullaagritehases, kuid õppis töö  kõrvalt kehalise kasvatuse õpetajaks, hiljem veterinaariks. Recknagelist oleks võinud saada ka vettehüppaja, riistvõimleja või kergejõustiklane (kolmikut hüppas üle 15 meetri). Suusahüppeid hakkas ta tõsisemalt treenima Hans Renneri käe all.